Høie: – Vi har coronaepidemien under kontroll

Regjeringens tiltak mot smittespredning har fungert, forteller helseministeren.

Oppdatert 6. april

Artikkelen er over 164 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Nordmenn som er smittet med coronaviruset smitter nå i gjennomsnitt 0, 7 andre, fortalte Helse- og omsorgsminister Bent Høie (H) under regjeringens daglige pressekonferanse mandag.

– Det betyr at vi har coronaepidemien under kontroll, sa Høie.

Dersom beregningene er riktige, betyr det at virusutbruddet i Norge ikke lenger vokser, og at antallet sykehusinnleggelser vil gå ned dersom tiltakene regjeringen har innført videreføres.

Direktør i Folkehelseinstituttet (FHI), Camilla Stoltenberg, beskrev tallet som «et stort fremskritt», men påpekte samtidig at det er usikkerhet knyttet til beregningene og smittetallet.

Takker det norske folk

Høie rettet samtidig en stor takk til alle nordmenn som følger myndighetenes råd.

– Før de strenge tiltakene ble innført, smittet hver av de smittede 2,5 nye personer. Hvis denne utviklingen hadde fortsatt, hadde vi sett samme utvikling som andre steder i Europa i Norge, sa han.

Regjeringens mål var at hver smittet skulle smitte maks én annen person.

På tross av den gode nyheten advarte Helseministeren likevel mot å slippe alle tiltakene for raskt.

– Tiltakene vi har gjennomført har gjort at vi har fått et solid overtak, det må vi beholde, sa han.

I FHIs siste risikovurdering, som ble publisert 24. mars, gikk de ut med tre ulike scenarioer for smittespredningen i Norge ut fra ulike tiltak.

I det såkalte «brems-scenarioet», hvor regjeringen har valgt å legge seg, estimerte FHI at én person ville smitte 1,4 andre.

les også Corona-cruiset

FHI: Drøyt 14.000 smittede i Norge

FHI har nå gjort analyser der det samlede antall smittede er beregnet til 14.146. Det utgjør 0,26 prosent av befolkningen.

5.760 personer i Norge har fått påvist coronaviruset, viser VGs tall.

Ettersom ikke alle er testet, er det trolig et større mørketall.

FHI-direktør Camilla Stoltenberg forteller at behovet for sykehusplasser og intensivbehandling forventes å bli lavere de tre neste ukene.

– Det er noe usikkerhet rundt estimatet, men hvis smittespredningtallet holdes nede har den første toppen i behov for intensivplasser passert, fortalte Stoltenberg.

Videre opplyste hun om at FHI nå beregner at det vil komme en topp i behovet for intensivplasser en gang mellom juli og oktober - dersom smittespredningtallet øker til 1,15.

les også Fikk trolig piratmasker: 150–200 sykehusansatte testes

Mæland: – Ikke greit å misbruke dugnadsånden

Justis- og beredskapsminister Monica Mæland (H) gjorde det helt klart under pressekonferansen at bedrifter som prøver å utnytte corona-situasjonen vil bli slått hardt ned på og straffet.

– Bedriftene våre er også en del av dugnaden. Butikker legger til rette for at vi kan handle og selskapene gjør det de kan for at ansatte skal ha en jobb å gå til:

– Ingen skal selvsagt misbruke denne dugnaden. Ingen skal utnytte situasjonen til å permittere ansatte som kunne vært i arbeid, sa hun under pressekonferansen.

Mæland understreket at det ikke er noen grunn til å tro at det er mange bedrifter som misbruker permitteringsreglene, men at man dessverre ser noen tilfeller av at det skjer.

– Så la meg være tydelig: Det er ikke greit å misbruke den norske dugnadsånden. Og det er det som skjer når permitteringsreglene utnyttes. Da skal dette avdekkes, etterforskes og straffes, sa Mæland.

ØNSKER IKKE MISBRUK: Monica Mæland la vekt på at myndighetene har gode systemer for å avdekke misbruk, og at ordningene som er innført skal være lette å bruke, og vanskelige å misbruke. Foto: Ole Berg-Rusten

Publisert: 06.04.20 kl. 16:17 Oppdatert: 06.04.20 kl. 21:01